Laqgħa tal-Kunsill Affarijiet Barranin Brussell, 9 ta' Frar 2015 Il-kultura demokratika vigoruża tal-Afrika tidher mill-għadd kbir ta' elezzjonijiet li ser isiru fil-kontinent fl-2015. L-Unjoni Ewropea terġa' tafferma l-politika aktar mifruxa tagħha ta' appoġġ għal elezzjonijiet paċifiċi, inklużivi, trasparenti u kredibbli u r-rieda tagħha li tassisti lin-Niġerja f'dan ir-rigward. Din is-sena, l-Unjoni Ewropea ser tkun qed tipprovdi wkoll appoġġ elettorali lil għadd ta' pajjiżi fl-Afrika. L-Unjoni Ewropea ser tkun qed tiffoka b'interess partikolari fuq l-elezzjonijiet għall-ħatra ta' Gvernaturi, il-Parlament u l-President fin-Niġerja: l-akbar eżerċizzju waħdieni ta' demokrazija fl-Afrika. It-twettiq u l-kwalità ta' dan il-proċess elettorali ser ikunu kruċjali għall-futur tan-Niġerja, ir-reġjun u l-kontinent. Għaldaqstant, l-UE hi ddiżappuntata minħabba l-posponiment tal-elezzjonijiet ibbażat fuq parir rigward sigurtà li xxandar tard ħafna. L-Unjoni Ewropea tħeġġeġ b'mod qawwi lill-Kummissjoni Elettorali Nazzjonali Indipendenti (INEC) biex tiżgura li jiġu stabbiliti l-arranġamenti meħtieġa għal elezzjonijiet trasparenti u mmexxija tajjeb. Hija tappella biex il-partijiet kollha jirrispettaw l-indipendenza tal-INEC, jiżguraw li l-elezzjonijiet isiru mingħajr aktar dewmien u li kull ċittadin Niġerjan eliġibbli jkun jista' jitfa' l-vot tiegħu b'mod ġust, inklużi dawk affettwati mis-sitwazzjoni ta' sigurtà fil-grigal tal-pajjiż. Il-Kunsill jilqa' l-"Ftehim ta' Abuja", li ġie ffirmat fl-14 ta' Jannar 2015, fejn il-mexxejja politiċi ħadu l-impenn li jimpedixxu l-vjolenza elettorali qabel, waqt u wara l-elezzjonijiet. Huwa essenzjali kemm għan-nies tan-Niġerja kif ukoll għar-reputazzjoni internazzjonali tan-Niġerja li dan l-impenn jiġi onorat mingħajr eċċezzjoni matul il-proċess elettorali kollu, irrispettivament mir-riżultati. L-UE tkun partikolarment preokkupata minn tentattivi maħsubin biex jiġi mminat il-proċess elettorali, permezz tal-vjolenza jew bi kwalunkwe mezz ieħor, u jkollha tikkunsidra b'mod rapidu kif tirreaġixxi għal dan. L-Unjoni Ewropea tenfasizza li t-tilwim kollu dwar it-twettiq jew ir-riżultati tal-elezzjonijiet għandu jiġi ttrattat permezz tal-proċessi ġudizzjarji adatti. F'dan ir-rigward, il-Kunsill jitlob lis-servizzi tas-sigurtà Niġerjani biex jonoraw l-obbligu tagħhom li jappoġġaw il-kostituzzjoni u biex iżommu l-ordni pubbliku matul il-proċess elettorali fuq kull naħa u b'mod proporzjonat, biex b'hekk iċ-ċittadini eliġibbli kollha jkunu jistgħu jeżerċitaw b'mod liberu u b'mod paċifiku d-dritt demokratiku tagħhom. Peress li l-media għandha rwol importanti fl-organizzazzjoni ta' elezzjonijiet trasparenti, l-UE tappella lill-awtoritajiet kollha biex jiżguraw il-libertajiet u l-aċċess sħiħ tal-media. Biex tappoġġa dawn l-isforzi l-Unjoni Ewropea pprovdiet pakkett ta' assistenza fil-proċess elettorali Niġerjan li jammonta għal € 35 miljun, u fuq l-istedina tal-awtoritajiet Niġerjani, stazzjonat missjoni ta' osservazzjoni elettorali tal-UE mmexxija mill-MPE s-Sur Santiago Fisas Ayxelà, li ser ikun qed jirritorna lejn in-Niġerja din il-ġimgħa biex iwettaq valutazzjoni kontinwa u komprensiva tal-elezzjonijiet, f'kooperazzjoni ma' missjonijiet oħra ta' osservaturi. Ara l-paġna tal-laqgħa